Diari Oficial de la Generalitat Valenciana


Sumari del DOGV 7796, del 02-06-2016 (2016/3962)

RESOLUCIÓ de 25 de maig de 2016, de la Conselleria d'Habitatge, Obres Públiques i Vertebració del Territori, per la qual es prorroga el termini establit en l'Ordre 3/2015, de 23 de desembre, per la qual s'aproven les bases reguladores i es convoquen les subvencions per a evitar la pobresa energètica en llars en risc d'exclusió social i la pèrdua d'habitatge per no poder atendre el pagament del lloguer.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7796

Data del DOGV
:   02-06-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/3962


Data del document
:   25-05-2016

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * ajuda pública
    * exclusió social
    * suport econòmic

RESOLUCIÓ de 25 de maig de 2016, de la Conselleria d'Habitatge, Obres Públiques i Vertebració del Territori, per la qual es prorroga el termini establit en l'Ordre 3/2015, de 23 de desembre, per la qual s'aproven les bases reguladores i es convoquen les subvencions per a evitar la pobresa energètica en llars en risc d'exclusió social i la pèrdua d'habitatge per no poder atendre el pagament del lloguer. [2016/3962]  
Antecedents de fet  
1. El Consell, conscient de l'increment produït en els últims anys en el nombre de llars en situació de pobresa energètica i sensible a la problemàtica d'exclusió residencial i social generada, per mitjà de l'Ordre 3/2015, de 23 de desembre, de la Conselleria d'Habitatge, Obres Públiques i Vertebració del Territori (DOCV 7689, 31.12.2015), va adoptar mesures per a permetre l'accés d'aquells sectors més necessitats de la població a uns estàndards mínims de vida, com és el cas de poder fer front al pagament dels subministraments energètics d'electricitat, aigua i gas, evitant-ne així el tall i les greus conseqüències per a les famílies que això comportaria, i com el cas de persones o unitats familiars que s'han vist privades de la propietat del seu habitatge habitual o n'han sigut desnonades per no poder atendre'n els pagaments i havent accedit a un lloguer no tenen capacitat econòmica per a fer front al pagament de la renda.  
2. L'Ordre 3/2015, de 23 de desembre, va efectuar la convocatòria de les mencionades ajudes, amb un import global màxim a concedir de 4.000.0000 d'euros, amb càrrec a l'aplicació pressupostària 45.52.08.125.34 de la línia S7844000, «Actuacions per a emergència social i pobresa», del capítol IV dels Pressupostos de la Generalitat per a l'exercici 2016, preveient-se destinar 2.500.000 euros a atendre el pagament dels subministraments d'energia elèctrica, aigua i gas; i 1.500.000 euros al pagament de lloguers socials, podent-se reajustar les quanties esmentades en funció de les necessitats i amb la limitació de l'import global màxim assenyalat.  
  
Fonaments de dret  
1. És competent per a dictar la present resolució la consellera d'Habitatge, Obres Públiques i Vertebració del Territori, d'acord amb el que disposa el Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori (DOCV 7620, 22.09.2015).  
  
2. Segons disposa l'article 4.1, de l'esmentada Ordre 3/2015, de 23 de desembre, el termini per a la presentació de sol·licituds es va establir en tres mesos a comptar de l'endemà de la publicació de l'Ordre 3/2015, disposant expressament que el dit termini podria veure's finalitzat amb caràcter previ en cas d'esgotament de la dotació pressupostària prevista, i que així mateix igualment mitjançant una resolució de la consellera d'Habitatge, Obres Públiques i Vertebració del Territori, el termini esmentat podrà veure's prorrogat si, una vegada vençut, no s'ha esgotat la dotació pressupostària referida.  
De conformitat amb allò adés exposat, es va prorrogar per un mes el termini per a la presentació de sol·licituds per Resolució de 21 de març de 2016.  
3. Des de l'entrada en vigor de la meritada Ordre 3/2015 fins a la data, les ajudes sol·licitades i gestionades no han esgotat la dotació pressupostària assignada a aquelles, sent el seu import global molt inferior a la dotació inicialment assignada en la convocatòria; per això, de conformitat amb el que aquesta disposa, es considera adequat i necessari, per a aconseguir benestar de la ciutadania a què va dirigida, prorrogar novament el termini per a sol·licitar les ajudes que ens ocupen fins al dia 31 d'octubre del corrent any, així com reajustar l'import global màxim a concedir, tot minorant-lo en 1.200.000 euros, quedant per tant en 2.800.000 euros.  
  
Vistes la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; l'Ordre 3/2015, de 23 de desembre, de la Conselleria d'Habitatge, Obres Públiques i Vertebració del Territori; i la resta de legislació de general i pertinent aplicació, així com la proposta de resolució de la directora general d'Habitatge, Rehabilitació i Regeneració Urbana, resolc:  
  
  
Primer  
Prorrogar el termini de presentació de sol·licituds fins al dia 31 d'octubre de 2016.  
  
Segon  
Minorar la dotació de la quantia global de la convocatòria en un import d'1,2 milions d'euros, resultant una quantia global de 28 milions d'euros.  
La present resolució no podrà tindre cap incidència en la dotació de tots i cada un dels capítols de despesa assignats a les conselleries i, en tot cas, haurà de ser atesa amb els mitjans personals i materials de la conselleria competent en matèria d'habitatge.  
  
Contra la present resolució, que posa fi a la via administrativa, es podrà interposar un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la notificació, d'acord amb el que estableixen els articles 10.1.a, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjuí que puga exercitar qualsevol altre recurs que crega oportú.  
  
València, 25 de maig de 2016.- La consellera d'Habitatge, Obres Públiques i Vertebració del Territori: María José Salvador Rubert.